MEABHRÁN MÍNIÚCHÁIN

1. COMHTHÉACS AN TOGRA

Bunaítear maolú faoi Airteagal 17(2), an chéad fhomhír, de Rialachán (CE) Uimh. 2371/2002 ón gComhairle maidir le caomhnú agus saothrú inbhuanaithe acmhainní iascaigh faoin gComhbheartas Iascaigh[1] don chrios 12 mhuirmhíle d'uiscí teorann na mBallstát don riail maidir le comhrochtain ghinearálta do shoithí iascaireachta an Aontais ar uiscí agus ar acmhainní an Aontais a leagtar amach in Airteagal 17(1) den Rialachán sin, lena dtugtar údarás do Bhallstáit rochtain soithí áirithe a shrianadh sa chrios sin. Laghdaigh na srianta rochtana atá curtha i bhfeidhm ag Ballstáit bunaithe ar an maolú sin an brú iascaireachta sna limistéir is íogaire ó thaobh na bitheolaíochta de agus chabhraigh siad le cobhsaíocht eacnamaíoch na ngníomhaíochtaí ar scála beag ar an gcósta.

Tá an maolú i bhfeidhm ón 1 Eanáir 2003 go dtí an 31 Nollaig 2012. Tá foráil in Airteagal 6(2) den togra le haghaidh Rialacháin nua don Chomhbheartas Iascaigh[2] maidir le leanúint ar aghaidh leis an gcóras rochtana 12 mhuirmhíle. Sa chás nach mbeidh an t‑athchóiriú ar an gComhbheartas Iascaigh curtha i gcrích faoi dheireadh 2012, tá sé riachtanach bailíocht an chórais rochtana 12 mhuirmhíle a shíneadh le teorainn ama chomh fada le teacht i bhfeidhm an Rialacháin nua ó Pharlaimint na hEorpa agus ón gComhairle maidir leis an gComhbheartas Iascaigh, lena n-áirithiú go mbeifear in ann leanúint ar aghaidh le gníomhaíochtaí iascaireachta go leanúnach ón 1 Eanáir 2013.

I gcomhréir le hAirteagal 17(2), fomhír a dó, de Rialachán (CE) Uimh. 2371/2002, chuir an Coimisiún tuarascáil faoi bhráid Pharlaimint na hEorpa agus na Comhairle maidir leis na socruithe a bhaineann le rochtain ar acmhainní laistigh de chriosanna 12 mhuirmhíle na mBallstát[3]. Cuirtear in iúl sa tuarascáil go bhfuil an córas rochtana thar a bheith cobhsaí agus go raibh sé ag feidhmiú go sásúil ar bhonn leanúnach ó 2002 i leith.

2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS NA MEASÚNUITHE TIONCHAIR

Baineann an togra le síneadh ar feadh tréimhse teoranta ama ar bhailíocht córais rochtana atá ann cheana, a leagtar amach in Airteagal 17(2) den Rialachán (CE) 2371/2002 faoi láthair. Tá síneadh ar an gcóras rochtana, chomh fada le 31 Nollaig 2022, san áireamh in Airteagal 6(2) den togra le haghaidh Rialacháin nua don Chomhbheartas Iascaigh, a cumhdaíodh i measúnú tionchair SEC(2011)891. Dá bhrí sin ní raibh gá le comhairliúchán leis na páirtithe leasmhara ná le measúnú tionchair nua.

3. EILIMINTÍ DLÍ AN TOGRA

· Achoimre ar an ngníomhaíocht atá beartaithe

Is é atá i gceist leis an bpríomhghníomhaíocht go seachnófar deireadh a chur leis an gcóras rochtana speisialta atá leagtha amach in Airteagal 17(2) de Rialachán (CE) Uimh. 2371/2002, sa chás nach bhfuil an togra le haghaidh Rialacháin ó Pharlaimint na hEorpa agus ón gComhairle maidir leis an gComhbheartas Iascaigh glactha agus tagtha i bhfeidhm faoin 31 Nollaig 2012.

· Bunús dlí

Airteagal 43(2) den Chonradh ar Fheidhmiú an Aontais Eorpaigh.

· Prionsabal na coimhdeachta

Tagann an togra faoi inniúlacht eisiach an Aontais.

· Prionsabal na comhréireachta

Cuimsítear síneadh ar feadh tréimhse teoranta ama ar bhailíocht birt atá ann cheana féin i Rialachán (CE) Uimh. 2371/2002 sa togra seo, agus níl aon chúis imní ann faoi phrionsabal na comhréireachta dá bhrí sin.

· Rogha na hionstraime

An ionstraim atá beartaithe: Rialachán ó Pharlaimint na hEorpa agus ón gComhairle.

Ní bheadh modhanna eile leormhaith ar an gcúis seo a leanas: ní mór Rialachán a leasú le Rialachán eile.

4. IMPLEACHT BHUISÉADACH

Ní bhaineann aon chaiteachas breise don Aontas leis an mbeart seo.

2012/0143 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena leasaítear Rialachán (CE) Uimh. 2371/2002 ón gComhairle maidir le caomhnú agus saothrú inbhuanaithe acmhainní iascaigh faoin gComhbheartas Iascaigh

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa[4],

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) Tá comhrochtain ag soithí iascaireachta an Aontais ar uiscí agus ar acmhainní an Aontais faoi réir na rialacha sa Chomhbheartas Iascaireachta.

(2) Tá foráil le haghaidh maolú ón riail maidir le comhrochtain i Rialachán (CE) Uimh. 2371/2002 ón gComhairle an 20 Nollaig 2002 maidir le caomhnú agus saothrú inbhuanaithe acmhainní iascaigh faoin gComhbheartas Iascaigh[5], trí bhíthin údarás a thabhairt do Bhallstáit rochtain soithí áirithe a shrianadh in uiscí suas le 12 mhuirmhíle óna mbunlínte.

(3) An 13 Eanáir 2011, chuir an Coimisiún tuarascáil faoi bhráid Pharlaimint na hEorpa agus na Comhairle i gcomhréir leis an Rialachán (CE) Uimh. 2371/2002 ón gComhairle maidir leis na socruithe a bhaineann le rochtain ar acmhainní iascaigh laistigh de chrios 12 mhuirmhíle na mBallstát[6], ina raibh sé mar chonclúid ann go bhfuil an córas rochtana thar a bheith cobhsaí agus go bhfuil sé ag feidhmiú go sásúil ar bhonn leanúnach ó 2002 i leith.

(4) Tá na rialacha atá i bhfeidhm lena gcuirtear srian ar rochtain ar acmhainní laistigh den chrios sin chun leasa an chaomhnaithe trí shrianadh a chur ar an iarracht iascaireachta sa chuid is íogaire d'uiscí an Aontais. Trí bhíthin na rialacha sin rinneadh gníomhaíochtaí traidisiúnta iascaireachta a chaomhnú freisin, gníomhaíochtaí atá tábhachtach ó thaobh fhorbairt shóisialta agus eacnamaíochta de i bpobail áirithe ar an gcósta.

(5) Tháinig an maolú i bhfeidhm an 1 Eanáir 2003 agus imeoidh sé as feidhm an 31 Nollaig 2012. Ba cheart síneadh a chur lena bhailíocht go dtí go nglacfar an Rialachán nua ó Pharlaimint na hEorpa agus ón gComhairle maidir leis an gComhbheartas Iascaigh[7].

(6) Ba cheart, dá bhrí sin, Rialachán (CE) Uimh. 2371/2002 a leasú dá réir sin.

TAR ÉIS AN RIALACHÁN SEO A GHLACADH:

Airteagal 1

Cuirtear an méid seo a leanas in ionad na chéad fhomhíre d'Airteagal 17(2) den Rialachán (CE) Uimh. 2371/2002:

"2. Sna huiscí suas le 12 mhuirmhíle ó bhonnlínte faoina gceannasacht nó faoina ndlínse, beidh údarás ag Ballstáit ón 1 Eanáir 2013 go dtí 31 Nollaig 2014 an iascaireacht a shrianadh ach do shoithí iascaireachta ar gnách leo bheith ag iascaireacht sna huiscí sin ó chalafoirt ar an gcósta in aice láimhe, gan dochar do na socruithe le haghaidh soithí iascaireachta an Aontais a bhfuil bratach Ballstát eile ar foluain acu faoi chaidrimh chomharsanachta atá ann cheana féin idir Bhallstáit agus na socruithe atá le fáil in Iarscríbhinn I, lena socraítear do gach Ballstát na criosanna geografacha laistigh de na bandaí ar chóstaí na mBallstát eile ina dtugtar faoi ghníomhaíochtaí iascaireachta agus na speicis lena mbaineann."

Airteagal 2

Tiocfaidh an Rialachán seo i bhfeidhm an seachtú lá tar éis lá a fhoilsithe in Iris Oifigiúil an Aontais Eorpaigh.

Beidh feidhm aige ón 1 Eanáir 2013 ar aghaidh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil,

Thar ceann Pharlaimint na hEorpa Thar ceann na Comhairle

An tUachtarán An tUachtarán

[1] IO L 358, 31.12.2002, lch 59.

[2] COIM(2011) 425

[3] COIM(2011)418.

[4] IO C […], […], lch […].

[5] IO L 358, 31.12.2002, lch 59.

[6] COIM(2011)418.

[7] COIM(2011)425.